สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 21 ส.ค.58
21 ส.ค. 2558

– เงินเยนอยู่ที่ระดับ 123.20 เยน/ดอลลาร์ จากช่วงเย็นวานนี้ที่ระดับ 123.95 เยน/ดอลลาร์
– เงินยูโรอยู่ที่ระดับ 1.1253 ดอลลาร์/ยูโร จากช่วงเช้าที่ระดับ 1.1160 ดอลลาร์/ยูโร
– ดัชนี SET ปิดวันนี้ที่ระดับ 1,365.61 จุด ลดลง 6.92 จุด, -0.50% มูลค่าการซื้อขาย 42,795.14 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 2,618.48 ล้านบาท (SET+MAI)
 
– นายสมพร จิตเป็นธม เลขาธิการกองทุนการออมแห่งชาติ(กอช.) ระบุ หลังเปิดรับสมัครสมาชิกเป็นวันแรก เมื่อวานนี้ (20 ส.ค.)นั้น มีประชาชนจากหลากหลายสาขาอาชีพสมัครเข้าเป็นสมาชิกทั้งสิ้น 153,835 ราย เป็นเงิน 137 ล้านบาท
– คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) คาดว่าจะประกาศร่างหลักเกณฑ์การประมูลคลื่นความถี่ 1800 MHz ในราชกิจจานุเบกษาเพื่อให้มีผลบังคับใช้ต่อไป ซึ่งจะประกาศที่ 25 ส.ค.58 และจะเริ่มประกาศเชิญชวนเข้าร่วมการประมูลในวันที่ 28 ส.ค. 2558และจะเปิดรับซองในวันที่ 30 ก.ย. 2558
– พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ(คสช.) กล่าวว่า สาเหตุที่ครม.ชุดใหม่ที่เพิ่งได้รับโปรดเกล้าฯ แต่งตั้งมีนายทหารเข้ามาเพิ่มและปรับบางคนขึ้นเป็นรองนายกรัฐมนตรี เพราะเห็นว่าในระยะที่สองนี้จะต้องการทำให้ภาพลักษณ์ของรัฐบาลดีขึ้น โดยเฉพาะในกระทรวงเศรษฐกิจก็ได้ปรับให้ทหารออกมา เพื่อให้คนในกระทรวงดำเนินการเอง
– สำนักข่าวยอนฮัพรายงานโดยอ้างเจ้าหน้าที่รัฐบาลของเกาหลีใต้ว่า เกาหลีเหนือเตรียมยิงขีปนาวุธพิสัยใกล้ทางชายฝั่งตะวันออกของประเทศ โดยกองกำลังร่วมของเกาหลีใต้และสหรัฐสามารถตรวจจับความเคลื่อนไหวของฐานปล่อยจรวดเคลื่อนที่ของเกาหลีเหนือ ซึ่งติดขีปนาวุธสกั๊ดและโรดองได้ ซึ่งตรวจพบความเคลื่อนไหวของขีปนาวุธสกั๊ดได้ที่บริเวณวอนซาน ซึ่งอยู่ทางตะวันออกเฉียงเหนือของเกาหลีเหนือ ส่วนขีปนาวุธพิสัยกลางที่ชื่อว่าโรดองนั้นมีการตรวจพบความเคลื่อนไหวทางใต้ของประเทศ
– ผลการสำรวจของไคซิน (Caixin) บ่งชี้ว่า ดัชนีผู้จัดการฝ่ายจัดซื้อ (PMI) ภาคการผลิตในเบื้องต้นของจีนร่วงแตะระดับต่ำสุดในรอบ 77 เดือนที่ 47.1 ในเดือนส.ค. จากระดับ 47.8 ในเดือนก.ค.
– อุตสาหกรรมการผลิตจีนยังคงขยายตัว โดยในเดือน ส.ค.ราคาวัสดุก่อสร้าง เช่น เหล็กกล้าและซีเมนต์ในจีนปรับตัวเพิ่มขึ้น ขณะที่ปริมาณสินค้าในคลังปรับตัวลดลง ส่วนอัตราการใช้ไฟฟ้าของจีนก็ปรับตัวเพิ่มขึ้นเช่นกัน
– มาร์กิต อิโคโนมิคส์ เผยดัชนีผู้จัดการฝ่ายจัดซื้อ(PMI) เบื้องต้นของเยอรมนีในเดือน ส.ค.เพิ่มขึ้นแตะระดับ 54 จากระดับ 53.7 ในเดือน ก.ค.เนื่องจากผลผลิตและยอดสั่งซื้อใหม่ขยายตัวขึ้นอย่างรวดเร็ว
– มาร์กิต อิโคโนมิคส์ เผยดัชนี PMI เบื้องต้นยูโรโซนเดือน ส.ค.เพิ่มขึ้นแตะระดับ 54.1 จากระดับเดือน ก.ค.ที่ 53.9 เนื่องจากการขยายตัวที่ดีขึ้นของเยอรมนี รวมทั้งการขยายตัวในภาคการผลิตและบริการ
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงดีดตัวขึ้น 148 ดอลลาร์ฮ่องกง ปิดที่ระดับ 10,678 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,155.07 ดอลลาร์สหรัฐ/ทรอยออนซ์ เพิ่มขึ้น 16 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– นายทาโร อาโสะ รมต.คลังญี่ปุ่น กล่าวว่า ความเคลื่อนไหวของจีนที่ปล่อยให้สกุลเงินหยวนอ่อนค่าลงนั้น อาจจะส่งผลกระทบต่อญี่ปุ่น
 
ที่มา: สำนักข่าวอินโฟเควสท์